Hoe sien jy die syferreeks van, sê, 0 tot 100 in jou gedagte? Loop die syfers op ’n kronkelpad en is hulle miskien ook in kleur? Toe maar, al frons mense wanneer jy hulle van dié koddigheid vertel, bevind jy jou in uitgelese geselskap...
BO: Dat mense "getalvorms" ervaar, is niks nuuts nie. ’n Stuk of sewentig jaar gelede het ’n Afrikaanse tydskrif hierdie een geplaas van die Boere se kommandant-generaal Piet Joubert soos hy dit in 1895 geteken het.
Soms neem só ’n getalstreep die eienaardigste wendings aan. ’n Universiteitstudent het al ’n syferreeks beskryf wat drie maal om sy lyf draai en die getal 100 is in sy regterbroeksak.
Alle min of meer "normale" mense sien seker die werklikheid om ons taamlik eenders. Daarteenoor kan ’n mens nouliks glo dat mense met wie jy elke dag omgaan, in só ’n wêreld van kleur en vorm lewe waarvan jy nie die minste vermoede gehad het nie!
Soos Patricia Duffy, ’n taalinstrukteur by die Verenigde Volkere, dit op ’n keer gestel het (sy ervaar kleur wanneer sy na letters en syfers kyk): "Sinestesie is wonderlik. Om dit te verloor sou baie ontstellend wees, soos om een van jou sintuie te verloor."